**Падарожжа з Несцеркам па вуснай народнай творчасці**

**Мэта :** далучаць дзяцей да багацця беларускай мовы, фарміраваць каштоўнасныя адносіны да яе; развіваць рэпрадуктыўнае маўленне дзяцей на беларускай мове, разуменне зместу, вобразных выразаў у загадках і іншых малых формах фальклору, сэнсу прымавак і прыказак, уменне эмацыянальна ўспрымаць твор; выхоўваць асновы нацыянальнага светапогляду.
**Матэрыял і абсталяванне:** касцюм Несцеркі для дарослага, торба з кнігай (дзіцячы фальклор), 3 дзіцячыя беларускія народныя касцюмы, 2 шапачкі-маскі валоў, абруч, карткі з мнематабліцамі забаўлянак і загадак, мультымедыйная прэзентацыя, мультымедыйная ўстаноўка, аўдыязапісы: беларускай народнай, казачнай музыкі, мелодыі «Беларуская полька» (апрац. Д. Камінскага), песні «Бывайце здаровы» (сл. А. Русака, муз. I. Любана).
**Папярэдняя работа:** знаёмства дзяцей з малымі формамі вуснай народнай творчасці, падрыхтоўка інсцэніроўкі.

Ход заняткаў

*Гучыць беларуская народная музыка. У залу ўваходзіць Несцерка.*
**Несцерка.** Дзень добры, дзеці! Ці пазналі вы мяне? *(Пазналі. Прывітанне, Несцерка.)*
Якія малайцы, правільна адказалі! А як яшчэ можна вітацца? *(Добрай раніцы, дабранак, добры дзень, дабрыдзень, добры вечар, шчырыя вітанні.)* Ці ведаеце вы, што вітацца — гэта зычыць адзін аднаму ўсяго самага добрага? Чаго можна пажадаць? *(Здароўя, шчасця, добрага настрою.)* Правільна, дзеці! Давайце зараз яшчэ раз павітаемся: шчырыя вітанні!
*Дзеці паварочваюцца адзін да аднаго і вітаюцца: «Шчырыя вітанні!»*
**Несцерка.** Дзеці, я вельмі люблю падарожнічаць па роднай Беларусі, збіраць жарты, забаўлянкі, загадкі, прыказкі і прымаўкі. У сваю торбачку я сабраў іх ужо шмат. Жадаеце са мной у такое незвычайнае падарожжа? *(Так!)* Сядайце, калі ласка, у чароўны цягнік.
*Дзеці займаюць месцы на крэсельцах — «садзяцца ў цягнік». Гучыць казачная музыка, на экране з’яўляецца выява цягніка, дзеці ўслед за Несцеркам прагаворваюць гукі [ч] і [г], робяць кругавыя рухі сагнутымі ў локцях рукамі — «едуць на цягніку», пакуль на экране не з’яўляецца малюнак станцыі і яе назва.*
**Несцерка.** Першая станцыя, на якой мы апынуліся, «Жартоўная».
*Несцерка расказвае забаўлянку і суправаджае яе адпаведнымі зместу жартоўнымі рухамі, каб дзеці засмяяліся:*

Дзінь-дзілінь-баў!
Саўка прапаў!
Палажылі Саўку
На белую лаўку.
Лаўка трасецца,
Саўка смяецца.
Курачка сакоча,
Савачка рагоча.
Дзінь-дзілінь-баў!
Саўка прапаў!

Ці спадабаўся мой жарт? *(Так!)* Дзеці, ці ведаеце вы жарты?
**Дзеці.** Ведаем!

А шэрая козанька —
Тапу-тапу скоранька —
Пераскочыла праз плот
Ды пабегла ў агарод.
Аб’елася цыбуліцы —
Крычыць, бяжыць па вуліцы;
Аб’елася часнаку —
Крычыць, бяжыць па таку.

Інсцэніроўка «Антон ды Антоніха»

*Гучыць беларуская народная мелодыя «Беларуская полька». Выходзяць дзеці ў беларускіх народных касцюмах: валы (два хлопчыкі ў шапачках-маскаху абручы) і хлопчык (Юрка), які трымаецца за абруч. Дзеці выконваюць дзеянні ў адпаведнасці з тэкстам.*

Трах-бах-тарабах,
Ёдзе Юрка на валах,
А волікі тупу-тупу,
Юрка з возу цупу-лупу.

*Несцерка смяецца і запрашае ўсіх дзяцей на танец.*

Фізкультхвілінка — танец «Беларуская полька»

*(пад бел. нар. мелодыю)*
**Несцерка.** Малайцы! Хуценька займайце месцы ў нашым цягніку. Адпраўляемся далей!
*Дзеці«едуць на цягніку», пакуль на экране не з’яўляецца малюнак станцыі«Забаўляльная».*
**Несцерка.** Калі вы былі маленькія, вас песцілі вашы матулі: расказвалі забаўлянкі, пелі песенькі. А ці ведаеце вы іх?
*Дзеці расказваюць забаўлянку па мнема- табліцы і пры дапамозе пытанняў дарослага:*

- Дзе ішоў Ягорачка? *(Горкай, горкай, горачкай.)*
- Каго не баяўся, чаго не пужаўся? *(Ваўкоў не баяўся, страхаў не пужаўся.)*
- Што выразаў Ягорачка? *(Дудачку-свісцёлачку.)*
- Як зайграў Ягорачка? *(Птушачкай-пяюшачкай.)*

**Дзеці.**

Горкай, горкай, горачкай
Ішоў малы Ягорачка.
Ваўкоў не баяўся,
Страхаў не пужаўся.
Выразаў Ягорачка
Дудачку-свісцёлачку.
I свістаў ён птушачкай,
Птушачкай-пяюшачкай.
Горкай, горкай, горачкай
Ішоў малы Ягорачка.

**Несцерка.** Добра. Я хачу вас пазнаёміць яшчэ з адной забаўлянкай.
*Несцерка расказвае забаўлянку, суправаджае рухамі адпаведна тэксту, на мультымедыйным экране дэманструюцца выявы па змесце твора.*

Іграў я на дудцы,
Седзячы на будцы.
Тулю, тулю, ту-лю-лю,
Ту-лю-лю!
Грае мая дудка,
Пяе весялушка.
Тулю, тулю, ту-лю-лю,
Ту-лю-лю!
Як зайграла дудка —
Прыбег скакаць Юрка.
Тулю, тулю, ту-лю-лю,
Ту-лю-лю!
А за Юркам Янка,
А за Янкам Танька.
Тулю, тулю, ту-лю-лю,
Ту-лю-лю!

**Несцерка.** Як я граў? *(Ту-лю, ту-лю, ту- лю-лю, ту-лю-лю!)* На чым я граў? *(На дудцы.)* Што такое дудка? *(Музычны інструмент.)* На чым сядзеў? *(На будцы.)* Што такое будка? *(Дом для сабакі.)* Калі грала дудка, пела... *(весялушка)*. Як зайграла дудка, хто прыбег скакаць? *(Прыбег скакаць Юрка.)* Хто прыбег за Юркам? *(Янка.)* Хто прыбег за Янкам? *(Танька.)*
*Дзецям прапануюць расказаць забаўлянку па мнематабліцы.*
**Несцерка.** Добра, дзеці! Не стаміліся? *(Не!)* Давайце з вамі пагуляем у беларускую народную гульню.

Беларуская народная гульня «Вожык і мышы»

**Несцерка.** Хутчэй займайце месцы, наш цягнік рухаецца далей.
*Дзеці «едуць на цягніку», пакуль на экране не з’яўляецца малюнак станцыі «Загадкавая».*
**Несцерка.** Наступная станцыя — «Загадкавая». Я ведаю шмат розных загадак.

Пасярод двара
Стаіць гара:
Спераду — вілы,
Ззаду — мятла. (Карова.)

Правільна! Дзеці, а вы ведаеце загадкі? *(Так.)*
**Дзеці** *(загадваюць Несцерку загадкі па карках з мнематабліцамі):*
Дзве маткі маюць пяць сыноў, а кожны з іх адно імя. *(Рукі і пальцы.)*

Хвост мой пушысты,
Кажух мой агністы,
Хітрай называюць
I курэй хаваюць. *(Ліса.)*

Два брушкі,
Чатыры вушкі. *(Падушка.)*

**Несцерка.** Малайцы! Наш цягнік чакае нас.
*Дзеці «едуць на цягніку», на экране з’яўляецца малюнак станцыі«Павучальная».*
**Несцерка.** Дзіўная назва ў станцыі! Гэта таму, што нас тут сустракаюць прыказкі і прымаўкі — мудрасць народа. Ці ведаеце вы прыказкі і прымаўкі пра асвету?
*Дзеці называюць прыказкі і прымаўкі:*

- Вучэнне — свет, а невучэнне — цемра.
- Дрэнныя тыя рукі, што не ведаюць ніякай навукі.
- Вучыцца ніколі не позна.
- Што напісана пяром, не вырубіш тапаром.
- Навука даражэй за ўсякае багацце.
- Не той шмат ведае, хто доўга жыў, а той, хто шмат вучыўся.
- У каго веды — у таго і сіла.

**Несцерка.** Дзякую, мае даражэнькія, што
так мяне і сябе пацешылі. Жарты, дражнілкі,
забаўлянкі, загадкі, прыказкі, прымаўкі — гэта ўсё скарб нашага народа.

Доўга скарб збіралі гэткі
I матулі,
I дзядулі,
Каб яго пачулі дзеткі,
Каб дарослыя пачулі.

**П. Макаль**

Сёння мы з вамі назбіралі яго многа ў маю торбу. *(Дэманструе кнігу ў торбе.)* Я пакіну торбу вам. Не забывайце гэты скарб, шануйце яго, карыстайцеся ім у паўсядзённым жыцці! Дамовіліся? *(Так!)* Тады светлым будзе ваша жыццё! А зараз надышла пара вяртацца. Сядайце ў цягнік.
*Дзеці «едуць на цягніку». Гучыць казачная музыка, на мультымедыйным экране з’яўляецца выява дзіцячага сада.*
**Несцерка.** Вось мы і вярнуліся. Што мы рабілі ў нашым падарожжы? *(Адказы дзяцей.)* А зараз час развітвацца. Як гэта зрабіць па-беларуску? *(Да пабачэння, бывай здаровы, да сустрэчы, пабачымся, усяго найлепшага, шчасліва, пакуль, бывай.)* Усё так. Але мне больш за ўсё падабаецца так: бывайце здаровы, жывіце багата! Давайце так і развітаемся.
*Развітваюцца, Несцерка выходзіць з залы пад гучанне аўдыязапісу песні «Бывайце здаровы».*

ЛІТАРАТУРА:

1. Читаем детям : хрестоматия : пособие для педагогов учреждений дошкольного образования. В 3 т. Т. 1. До 3 лет / сост.: А. Н. Саченко, Л. А. Смаль. — Минск: Экоперспектива, 2015.
2. *Дубініна, Д. М.* Родная прырода ў вуснай народнай творчасці: дапаможнік для педагогаў устаноў дашкольнай адукацыі / Д. М. Дубініна, А. А. Страха, Д. У. Дубінін. — Мазыр : Белы Ве- цер, 2014.
3. Залаты клубочак: загадкі, лічылкі, скорагаворкі / уклад. У.А. Васілевіч; маст. Т. П. Беразенская. — Мінск: Маст. літ., 2007.
4. Мудрасць жыцця: прыказкі, прымаўкі / уклад. А. I. Гурскі; маст. Т. П. Беразенская. — Мінск: Маст. літ., 2007.